Նոր մայրուղու շահագործման հանձնվող վերջին հատվածն ունի 2,6 կմ երկարություն, այն հնարավորություն է տալիս "Այրարատ" կինոթատրոնի շրջակայքի Տիգրան Մեծի եւ Արշակունյաց պողոտաների տրանսպորտային հոսքերն արագընթաց ճանապարհով ուղղորդել Խանջյան փողոցին զուգահեռ, Գետառի հունի վրայով դեպի Մյասնիկյան պողոտայի սկզբնամասի նորակառույց թունելը։ Այստեղից տրանսպորտային միջոցները հնարավորություն ունեն միանալ Սարալանջի ճանապարհին եւ առանց խոչընդոտի կամ լուսացուցային կարգավորման, անընդհատ հոսքով արագորեն հասնել Կոմիտասի պողոտա եւ Դավթաշենի կամուրջ։ "Այս ուղղությունը կոչված է բեռնաթափելու Մաշտոցի, Բաղրամյան, Տիգրան Մեծի պողոտաների, Խանջյան, Ա. Մանուկյան, Իսահակյան, Աբովյան, Նալբանդյան, Կորյունի, Չարենցի փողոցների ծանրաբեռնվածությունը, եւ առնվազն եռակի կրճատում է ճանապարհի վրա ծախսվող ժամանակը",– ասաց քաղաքապետը։